Der er tidlig julegave på vej til 345 husstande i Nordjylland. Fredag er der nemlig blevet uddelt midler fra bredbåndspuljen, som skal sikre hurtigere og mere stabilt internet. I alt får nordjyderne 11 millioner kroner ud af de 110 millioner kroner i puljen. Pengene går til fem projekter i Mariagerfjord, Rebild og Vesthimmerlands kommuner. Den største portion penge er gået til Vindblæs-projektet i Vesthimmerlands Kommune. Her skal godt fire millioner kroner sikre bedre internet til 109 husstande. - Vi er ovenud glade for pengene. Det er en lang kamp, der nu er lykkedes, og det er lykkedes, fordi så mange er stået sammen om det. Vi har kæmpet for at få de samme muligheder herude i de tyndt befolkede områder som i de tætbefolkede områder. For det er ligeså vigtigt for os som private såvel som for vores erhvervsliv, fortæller formanden for styregruppen, der har søgt penge til Vindblæs, Jens Lauritzen. Han tilføjer, at det bliver Stofa, der kommer til at levere en fiber-løsning til husstandene, der hver især økonomisk også bidrager til projektet. - I gennemsnit kommer det til at koste godt 5.000 kr. pr hustand til etableringen, der ud over har Vesthimmerlands Kommune støttet projektet med 220.000 kroner, siger Jens Lauritzen, der reger med, at projektets realisering kommer endnu et skridt nærmere i starten af det nye år, når der indkaldes til informationsmøde. Energistyrelsen modtog 137 ansøgninger om tilskud. Ud af dem har styrelsen valgt at støtte 91 projekter med gennemsnitligt 23.593 kroner per husstand. Se den fulde liste over de nordjyske modtagere her:

Opsummering:
Fredag er midlerne fra bredbåndspuljen i Energistyrelsen blevet fordelt mellem i alt 91 projekter. I Nordjylland har fem projekter fået tilsagn om støtte.